**בֵּרוּרִים** היא חווה חקלאית שנמצאת מדרום לגדרה, סמוך למושב בני ראם. שטחה כ-5,000 דונם. שמה של החווה נגזר מפעולת בירור הזרעים ומטרתה המקורית הייתה לברור, לאחסן ולמכור זרעים לגידול ירקות וגידולי שדה על ידי חקלאים באזור הדרום. כמו כן קיימת בחווה פעילות להשבחת זנים ואקלום של זנים חדשים מחו"ל.

בעשור האחרון של המאה ה-20 הפכה החווה לאתר המרכזי של חברת הזרע כשיחידות המטה שהיו בחיפה הועתקו לברורים ובשנים האחרונות הועתקו לאתר גם כל יחידות המחקר והפיתוח שהיו בחוות מבחור ליד קריית גת. כיום, בנוסף למטה החברה מתנהלת בחוות הבית של ברורים רוב פעילות המחקר ופיתוח הגלובלית. במסגרת זו מטפחים ומייצרים, בחממות ובשדות, זנים ממינים שונים לשווקים רבים בעולם. בנוסף קיימות בברורים מעבדות הבטחת איכות הדואגות לאיכות הזרעים ש"הזרע" מייצרת.

היסטוריה
--------

לאחר מלחמת העצמאות התרחבה הפעילות החקלאית באזור הדרום ונוצר צורך לתמוך בחקלאי האזור. לשם כך מסרה קק"ל שטח של כ-4,000 דונם לחברת הזרע שהקימה ב-1950 חווה חקלאית בקרבת צומת מסמיה בשם "חוות מסמיה". רוב השטחים שנמסרו לטובת הקמת החווה היו שייכים לכפרים ערבים שהתקיימו באזור עד 1948 ולכן התאפיין השטח בהריסות בתים, טרסות אבן, גדרות צבר, בורות, פרדסים יבשים וכו'. כמו גן הייתה האדמה חרוצה בערוצי נחלים. בהתאם לכך המשימה הראשונה איתה התמודדו מקימי החווה הייתה להפוך את החווה לשטח בו ניתן לעשות עיבוד חקלאי תוך ניקוי השטח והסדרת ניקוז המים. בהמשך גדל שטח החווה לכ-5,000 דונם. באמצע שנות ה-50 הוחלף שם החווה ל"חוות ברורים" במקום השם הראשון שהיה "חוות מסמיה". השם נגזר מהצעה של הבלשן יצחק אבינרי: "חוות ברורים" בה בוררים זרעים.

בלב בחווה הוקמו מספר מבנים ששימשו את צורכי החווה (מגורי עובדים, משרדים, מחסנים, מוסך, בית קרור לפקעות תפוחי אדמה ועוד) כשבשנים הראשונות סופקו מים מבאר ישנה שפעלה בתחומי החווה. בחווה גידלו תוצרת חקלאית ליצירת זרעי ירקות וגידולי שדה למכירה. כמו כן נתנה החווה שירותים חקלאיים ליישובי הסביבה של ניקוי זרעים וכן קציר ודייש עבור גידולי קטניות. באמצע שנות ה-50 הוקם מכון ניקוי לזרעים של גידולי שדה ונבנו בהמשך ממגורות לאחסון זרעים.

במשך השנים צמצמה חברת "הזרע" את מספר החוות הפעילות והעבירה לחוות ברורים את מרכז הפיתוח והמשרד הראשי של החברה. כחלק מתהליך המעבר לברורים נבנו במקום משרדים חדשים והמבנים ההיסטוריים הפכו למשרדים, מעבדות וחדרי אוכל כשהפעילות שנעשתה בהם עברה למבנים חדשים.

ב-2015 בוצע פרויקט משותף עם המועצה לשימור אתרי מורשת בישראל במטרה להנציח את המורשת של המבנים ההיסטוריים ובמסגרת זו הוצבו שלטים כחולים ליד מבנים אלה.

מנהלי החווה
-----------

1. זאב מוסטובסקי (1964-1950)
2. יעקב אראל (1970-1964)
3. יעקב ספן (1973-1970)
4. שלמה ליבנה (1976-1973)
5. יעקב ספן (1977-1976)
6. יחיאל טל (1981-1977)
7. נדב סנדר (1987-1982)
8. מוטי חן (1995-1988)
9. אלי רוטשילד (1997-1995)
10. דני מלכה (2022-1997)
11. איציק וילוגה (החל מ־2022)

במקביל למנהלי החווה החקלאית, מונו מנהלים למכון של גידולי השדה:

1. דוד פלחי - התחיל את פעילותו ב"הזרע" ב-1953. היה ממונה על תחום הפלחה והינחה את מנהלי המכון.
2. אליעזר כץ (1967-1954)
3. יוסי קורץ (1978-1968)
4. אבישי שפרן (1985-1978)
5. עמוס מינצר (1994-1985)
6. יאיר שלומי (1999-1994)
7. בועז שוהם (2001-1999)
8. יהודה רם (2020-2002)
9. יונדב בריטמן (החל מ-2020)

גלריה
-----

* לב החווה. מבנה חדש חצי עגול המכיל את רוב משרדי חברת "הזרע"לב החווה. מבנה חדש חצי עגול המכיל את רוב משרדי חברת "הזרע"
* המוסך ההיסטורי של החווה המשמש כיום כחדר אוכלהמוסך ההיסטורי של החווה המשמש כיום כחדר אוכל
* המחסן המרכזי ההיסטורי של החווה המשמש כיום את מחלקת המכירות של "הזרע"המחסן המרכזי ההיסטורי של החווה המשמש כיום את מחלקת המכירות של "הזרע"
* מבנה באר המים ההיסטורית שהפך למשרדיםמבנה באר המים ההיסטורית שהפך למשרדים
* הסילו הראשון (עדיין פעיל)הסילו הראשון (עדיין פעיל)

קישורים חיצוניים
----------------

ויקישיתוף מדיה וקבצים בנושא **ברורים** בוויקישיתוף
* אתר האינטרנט הרשמי של ברורים
* יצחק יעקבי (עיתונאי), חוות "הזרע" מכינות זרעים לחקלאות בארץ, דבר, 14 בספטמבר 1952
* יצחק יעקבי (עיתונאי), הארץ צורכת שלשים אלף טון זרעים בשנה, דבר, 23 ביולי 1953
* הבצורת לא תשפיע על אספקת הזרעים, למרחב, 22 במאי 1958

הערות שוליים
------------

1. ↑  בהיקף מוצרי החווה נכללות גם פקעות תפוחי אדמה ובוטנים
2. ↑  חוות מסמיה הייתה החווה השנייה שהקימה חברת "הזרע" מתוך חמש חוות שהוקמו
3. ↑  הבאר פעלה עד 1953 ואז מבנה הבאר הפך למעבדות ומשרדים
4. ↑  נחנך מכון למיון וניקוי זרעים בחוות "הזרע", על המשמר, 26 ביולי 1953
5. ↑  מרכז המו"פ של חברת הזרע עבר לחוות ברורים, באתר "הפורטל לחקלאות טבע וסביבה", 4 במרץ 2016
6. ↑  המבנים ההיסטוריים עצמם לא הוכרזו כאתרי מורשת
7. ↑  יצחק יעקב (עיתונאי), אספקת זרעים והשבחתם מטרת חברת "הזרע", דבר, 13 ביוני 1958
8. ↑  מ-1995 כל יחידה חקלאית בחווה התנהלה בנפרד ונקבע מנהל אתר אחד שריכז וניהל מבחינה לוגיסטית את היחידות